PMIndiaData/PMIndiaSum huggingface dataset:
प्रधानमंत्री ने स्वतंत्रता सेनानी मंगल पांडे को उनकी जयंती पर याद किया

प्रधानमंत्री श्री नरेन्द्र मोदी ने स्वतंत्रता सेनानी मंगल पांडे को उनकी जयंती पर श्रद्धांजलि दी है। प्रधानमंत्री ने ट्वीट किया; "महान मंगल पांडे साहस और दृढ़ संकल्प के पर्याय हैं। उन्होंने हमारे इतिहास के बहुत महत्वपूर्ण समय में देशभक्ति की चिंगारी को प्रज्वलित किया और अनगिनत लोगों को प्रेरित किया। उनकी जयंती पर उन्हें याद कर रहा हूँ। इस साल की शुरुआत में मेरठ में उनकी प्रतिमा को श्रद्धांजलि दी थी।"
काकीनाडा में नौसेना भूमि से गुजरने वाले राज्य राजमार्ग का रास्ता बदलने को मंत्रिमंडल ने मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने काकीनाडा में नौसेना भूमि से गुजरने वाले राज्य राजमार्ग-149 को मोड़ने के लिए अपनी मंजूरी दे दी है। इस संबंध में निम्नलिखित निर्णय भी लिए गए: – 1. आंध्र प्रदेश सरकार की 11.25 एकड़ जमीन का अधिग्रहण किया जाएगा जो काकीनाडा की नोसैना भूमि से गुजर रहे मौजूदा राजमार्ग के नीचे है। 2. काकीनाडा में नौसेना की 5.23 एकड़ जमीन आंध्र प्रदेश की राज्य सरकार को सुपुर्द की जाएगी। 3. आंध्र प्रदेश राज्य की सरकार को 1882.775 लाख रुपये का मुआवजा दिया जाएगा ताकि भूमि का अधिग्रहण किया जा सके और वैकल्पिक सड़क का निर्माण किया जा सके। काकीनाडा में राज्य राजमार्ग को बदलने से दुर्घटनाओं में कमी आएगी जिससे निर्बाध प्रशिक्षण मुहैया करवाया जा सकेगा और संबंधित प्रतिष्ठान की सुरक्षा में बेहतरी आएगी। यह संबंधित बुनियादी सुविधाओं के साथ-साथ इस उभयचर युद्ध प्रशिक्षण केंद्र की सुरक्षा को सुनिश्चित करेगा।
प्रधानमंत्री ने श्री एकनाथ शिंदे को महाराष्ट्र के मुख्यमंत्री के रूप में शपथ लेने पर बधाई दी

प्रधानमंत्री श्री नरेन्द्र मोदी ने श्री एकनाथ शिंदे को महाराष्ट्र के मुख्यमंत्री के रूप में शपथ लेने पर बधाई दी है। अपने ट्वीट में प्रधानमंत्री ने कहा: "मैं श्री एकनाथ शिंदे जी को महाराष्ट्र के मुख्यमंत्री के रूप में शपथ लेने पर बधाई देना चाहता हूं। वह जमीनी स्तर के नेता हैं, उनके पास समृद्ध राजनीतिक, विधायी और प्रशासनिक अनुभव भी हैं। मुझे विश्वास है कि वह महाराष्ट्र को और अधिक ऊंचाइयों पर ले जाने की दिशा में कार्य करेंगे।" प्रधानमंत्री ने श्री देवेंद्र फडणवीस को भी महाराष्ट्र के उप-मुख्यमंत्री के रूप में शपथ लेने पर बधाई दी। एक ट्वीट में प्रधानमंत्री ने कहा: "श्री देवेन्द्र फडणवीस जी को महाराष्ट्र के उप-मुख्यमंत्री के रूप में शपथ लेने पर बधाई। वह हर भाजपा कार्यकर्ता के लिए एक प्रेरणा हैं। उनका अनुभव और विशेषज्ञता सरकार के लिए एक संपदा होगी। मुझे विश्वास है कि वह महाराष्ट्र के विकास पथ को और मजबूत करेंगे।"
प्रधानमंत्री ने श्री एम. वैंकेया नायडू को भारत का 13वां उपराष्‍ट्रपति चुने जाने पर बधाई दी

प्रधानमंत्री श्री नरेन्‍द्र मोदी ने श्री एम. वैंकेया नायडू को भारत का 13वां उपराष्‍ट्रपति चुने जाने पर बधाई दी है। प्रधानमंत्री ने कहा – भारत का उप-राष्‍ट्रपति चुने जाने पर एम. वैंकेया नायडू गारू को बधाई। उनके उपयोगी एवं प्रेरणास्‍पद कार्यकाल के लिए मेरी शुभकामनायें। पार्टी और सरकार में श्री एम. वैंकेया नायडू के साथ काम करने की स्‍मृतियां मेरी यादों में भरी हैं। हमारे साथ उनके इस पहलू का मुझे आनंद मिलता रहेगा। मुझे विश्‍वास है कि श्री एम. वैंकेया नायडू राष्‍ट्र निर्माण के लक्ष्‍य के प्रति वचनबद्ध हैं और वे उत्‍कृष्‍ट और समर्पित उपराष्‍ट्रपति के रूप में देश की सेवा करेंगे।
प्रधानमंत्री ने बीएसएफ के स्‍थापना दिवस की स्‍वर्ण जयंती पर बीएसएफ के सभी वीर जवानों को नमन किया

प्रधानमंत्री श्री नरेन्‍द्र मोदी ने बीएसएफ के स्‍थापना दिवस की स्‍वर्ण जयंती पर बीएसएफ के सभी वीर जवानों को नमन किया है। प्रधानमंत्री ने कहा, “बीएसएफ के स्‍थापना दिवस की स्‍वर्ण जयंती पर मैं बीएसएफ के सभी वीर जवानों को नमन करता हूं और हमारे राष्‍ट्र को सुरक्षित रखने में उनके समृ‍द्ध योगदान को बड़े गौरव के साथ स्‍मरण करता हूं।”
चार्टर्ड अकाउंटेंट दिवस के अवसर पर प्रधानमंत्री ने जनसभा को संबोधित किया

प्रधानमंत्री श्री नरेन्द्र मोदी ने आज चार्टर्ड एकाउंटेंट्स दिवस के अवसर नई दिल्ली में एक बड़े जनसमूह को संबोधित किया। वस्तु एवं सेवा कर लागू होने के पहले दिन प्रधानमंत्री के इस संबोधन का देश में कई स्थानों पर सीधा प्रसारण हुआ। प्रधानमंत्री ने चार्टर्ड एकाउंटेंट (सीए) को समाज के कल्याण और आर्थिक स्वास्थ्य का डॉक्टर बताया। उन्होंने सीए की तुलना आर्थिक जगत के संतों एवं ऋषियों से की। उन्होंने कहा कि भारत के चार्टर्ड एकाउंटेंट्स को उनके उत्कृष्ट वित्तीय कौशल के लिए दुनिया भर में जाना जाता है। प्रधानमंत्री ने कहा कि किसी भी देश में बड़े से बड़े संकट से उबरने की क्षमता होती है, लेकिन उसका विकास तब गंभीर रूप से प्रभावित होता है, जब लोगों का एक छोटा सा वर्ग भ्रष्ट प्रथाओं में शामिल होना शुरू कर देता है। उन्होंने गत तीन वर्षों में मुद्रा के विमुद्रीकरण समेत कालेधन के खिलाफ केंद्र सरकार द्वारा उठाए गए विभिन्न कदमों और भ्रष्टाचार में लिप्त तत्वों पर की गई कार्रवाई का जिक्र किया। प्रधानमंत्री ने कहा कि विमुद्रीकरण के बाद हुई डाटा माइनिंग की पड़ताल से तीन लाख से ज्यादा कंपनियां जांच के घेरे में आ गई हैं। उन्होंने कहा कि कानून का उल्लंघन करने वाली एक लाख कंपनियों का रजिस्ट्रार ऑफ कंपनी से नाम हटा दिया गया है। उन्होंने दोहराया कि केंद्र सरकार राष्ट्रहित में साहसिक फैसले ले रही है। प्रधानमंत्री ने चार्टर्ड एकाउंटेंट्स से आत्मनिरीक्षण करने और भ्रष्टाचार में लिप्त लोगों को अपनी बिरादरी से बाहर निकालने का आह्वान किया। रिटर्न भरने के दौरान लोगों द्वारा की जाने वाली आय घोषणाओं के आंकड़े देते हुए प्रधानमंत्री ने चार्टर्ड एकाउंटेंट्स से राष्ट्रहित को सर्वोपरि रखने और अपने ग्राहकों को सही सलाह देने का अनुरोध किया। प्रधानमंत्री ने उपस्थित जनसमूह को याद दिलाया कि आजादी की लड़ाई में वकीलों समेत बड़ी संख्या में पेशेवरों ने महत्वपूर्ण भूमिका निभाई थी। उन्होंने चार्टर्ड एकाउंटेंट्स से उन्हीं के पदचिह्नों पर चलने का आग्रह किया। प्रधानमंत्री ने कहा कि वस्तु एवं सेवाकर के साथ देश आर्थिक एकीकरण के एक नए युग में प्रवेश कर रहा है, ऐसे में चार्टर्ड एकाउंटेंट्स को अपने ग्राहकों को ईमानदारी के रास्ते पर चलने की सलाह देनी चाहिए। उन्होंने कहा कि पूरा देश चार्टर्ड एकाउंटेंट्स के प्रमाणीकरण पर विश्वास करता है, ये आस्था और विश्वास कभी नहीं टूटना चाहिए। उन्होंने समझाया कि कैसे करदाताओं द्वारा भुगतान किया जाने वाला टैक्स समाज के कल्याण और राष्ट्र के विकास में महत्वपूर्ण भूमिका निभाता है। उन्होंने चार्टर्ड एकाउंटेंट्स से 2022 में अपने पेशे के लिए निर्धारित लक्ष्यों पर विचार करने का आग्रह किया। 2022 में भारत की आजादी के 75 वर्ष पूरे हो जाएंगे। विश्व की चार बड़ी ऑडिट कंपनियों का जिक्र करते हुए उन्होंने चार्टर्ड एकाउंटेंट्स से अगली चार बड़ी वैश्विक ऑडिट कंपनियों को भारत में तैयार करने का अनुरोध किया। महान अर्थशास्त्री चाणक्य को उद्धृत करते हुए प्रधानमंत्री ने चार्टर्ड एकाउंटेंट्स से अनुरोध किया कि इस अवसर को अपने हाथ से न जाने दें। उन्होंने चार्टर्ड एकाउंटेंट्स को राष्ट्र निर्माण की मुख्यधारा में शामिल होने के लिए आमंत्रित किया।
प्रधानमंत्री ने पीएसएलवी सी54 मिशन के सफल प्रक्षेपण पर इसरो और एनएसआईएल को बधाई दी

प्रधानमंत्री श्री नरेन्द्र मोदी ने पीएसएलवी सी54 मिशन के सफल प्रक्षेपण पर इसरो और एनएसआईएल को बधाई दी है। श्री मोदी ने इस प्रक्षेपण में शामिल सभी कंपनियों को भी बधाई दी है। ट्वीट्स की एक श्रृंखला में, प्रधानमंत्री ने कहा; “पीएसएलवी सी54 मिशन के सफल प्रक्षेपण पर @ISRO और एनएसआईएल को बधाई। ईओएस-06 उपग्रह हमारे समुद्री संसाधनों के उपयोग में सुधार करने में मदद करेगा।” “भारतीय कंपनियों @PixxelSpace और @DhruvaSpace के 3 उपग्रहों का प्रक्षेपण एक नए युग की शुरुआत का सूत्रपात करता है, जहां अंतरिक्ष प्रौद्योगिकी में भारतीय प्रतिभा का पूर्ण सदुपयोग किया जा सकेगा। इस प्रक्षेपण में शामिल सभी कंपनियों और सभी लोगों को बधाई।”
प्रधानमंत्री ने फिजी में श्री सत्य साई संजीवनी अस्पताल के उद्घाटन समारोह को संबोधित किया

प्रधानमंत्री श्री नरेन्द्र मोदी ने आज फिजी में श्री श्री सत्य साई संजीवनी अस्पताल के उद्घाटन समारोह को एक वीडियो संदेश के माध्यम से संबोधित किया। प्रधानमंत्री श्री मोदी ने इस अवसर पर अपने संबोधन में, फिजी के प्रधानमंत्री और फिजी के लोगों को अस्पताल के लिए शुभकामनाएं दीं। श्री मोदी ने कहा कि यह अस्पताल दोनों देशों के बीच आपसी संबंधों का प्रतीक और भारत तथा फिजी की साझा यात्रा का एक और अध्याय है। उन्होंने कहा कि बच्चों का हृदय अस्पताल न केवल फिजी में बल्कि पूरे दक्षिण प्रशांत क्षेत्र में अपनी तरह का एक अनूठा अस्पताल है। प्रधानमंत्री ने कहा, "ऐसे क्षेत्र के लिए, जहां हृदय संबंधी बीमारियां बड़ी चुनौती हैं, यह अस्पताल हजारों बच्चों को नया जीवन प्रदान करने का एक माध्यम बनेगा।" उन्होंने इस बात पर भी संतोष व्यक्त किया कि न केवल बच्चों को विश्व स्तरीय उपचार मिलेगा बल्कि हर तरह की सर्जरी नि:शुल्क की जाएगी। श्री मोदी ने इसके लिए फिजी के साई प्रेम फाउंडेशन, फिजी सरकार और भारत के बच्चों के श्री सत्य साई संजीवनी हृदय अस्पताल की सराहना की। प्रधानमंत्री मोदी ने ब्रह्मलीन श्री सत्य साई बाबा को नमन किया, जिनका मानव सेवा का पौधा एक विशाल बरगद के पेड़ के रूप में विकसित हुआ है और पूरी मानवता की सेवा कर रहा है। प्रधानमंत्री ने स्मरण करते हुए कहा, "श्री सत्य साई बाबा ने आध्यात्मिकता को कर्मकांडों से मुक्त किया और इसे लोगों के कल्याण से जोड़ा। शिक्षा, स्वास्थ्य, गरीबों और वंचितों के लिए उनका काम आज भी हमें प्रेरित करता है।” श्री मोदी ने गुजरात में आए भूकंप के समय साई भक्तों की सेवाओं का भी स्मरण किया। प्रधानमंत्री ने कहा, "मैं इसे अपना सौभाग्य मानता हूं कि मुझे सत्य साई बाबा का निरंतर आशीर्वाद मिला और आज भी प्राप्त हो रहा है।" प्रधानमंत्री श्री नरेन्द्र मोदी ने कहा कि भारत फिजी संबंध की साझा विरासत मानवता की सेवा की भावना पर आधारित है। श्री मोदी ने कहा कि भारत इन मूल्यों के आधार पर ही महामारी के दौरान अपने दायित्वों को पूरा कर सका। उन्होंने कहा कि हमने 150 देशों को दवाएं और लगभग 100 देशों को करीब 100 मिलियन टीके उपलब्ध कराए हैं। श्री मोदी ने कहा कि इस तरह के प्रयासों में फिजी को हमेशा प्राथमिकता दी गई है। प्रधानमंत्री ने दोनों देशों के बीच संबंधों की गहराई पर बातचीत करना जारी रखा। उन्होंने कहा कि दोनों देशों को अलग करने वाले विशाल महासागर के बावजूद, हमारी संस्कृति ने हमें जोड़े रखा है और हमारे संबंध आपसी सम्मान और लोगों के बीच मजबूत आपसी संबंधों पर आधारित हैं। उन्होंने भारत को फिजी के सामाजिक-आर्थिक विकास में योगदान करने का अवसर प्राप्त होने के विशेषाधिकार को स्वीकार किया। प्रधानमंत्री श्री नरेन्द्र मोदी ने आज फिजी के प्रधानमंत्री फ्रैंक बैनीमारामा को जन्मदिन पर बधाई दी। श्री मोदी ने श्री फ्रैंक बैनीमारामा के नेतृत्व में दोनों देशों के बीच संबंधों के भविष्य में और मजबूत होने की आशा व्यक्त की।
प्रधानमंत्री ने लॉस एंजिल्‍स में आयोजित विशेष ओलम्पिक विश्‍व ग्रीष्‍मकालीन खेल-2015 में उत्‍कृष्‍ट प्रदर्शन के लिए भारतीय दल को बधाई दी

प्रधानमंत्री, श्री नरेन्द्र मोदी ने लॉस एंजिल्स, अमेरिका में आयोजित विशेष ओलंपिक विश्व ग्रीष्मकालीन खेल-2015, में उत्कृष्ट प्रदर्शन के लिए भारतीय दल को बधाई दी है। प्रधानमंत्री ने कहा कि लॉस एंजिल्स 2015 विशेष ओलंपिक में दृढ़ निश्‍चय, परिश्रम और खेल भावना की जीत हुई है। मैं इन खेलों में भाग लेने वाले सभी खिलाडि़यों को बधाई देता हूं। लॉस एंजिल्स 2015 विशेष ओलंपिक में भारतीय दल की उपलब्धियां वास्‍तव में दिल को प्रसन्‍न करने वाली हैं। ये खिलाड़ी भारत के गौरव हैं।
प्रधानमंत्री ने पूर्व सांसद श्री सी जंगा रेड्डी के निधन पर शोक व्यक्त किया

प्रधानमंत्री श्री नरेन्द्र मोदी ने पूर्व सांसद श्री सी जंगा रेड्डी के निधन पर गहरा दुख व्यक्त किया है। प्रधानमंत्री ने ट्वीट में कहा कि सी जंगा रेड्डी ने अपना पूरा जीवन सार्वजनिक सेवा में समर्पित किया। जनसंघ और भाजपा को सफलता की नई ऊंचाइयों पर लेने जाने के प्रयासों का वह अभिन्न हिस्सा थे। उन्होंने लोगों के दिलोंदिमाग में अपनी जगह बनाई। उन्होंने कई कार्यकर्ताओं को प्रेरित किया। उनके निधन से दुखी हूं। प्रधानमंत्री ने कहा कि श्री सी जंगा रेड्डी गारु भाजपा के विकास के बेहद नाजुक दौर में पार्टी की एक प्रभावी आवाज थे। मैंने उनके बेटे से बात की और संवेदना व्यक्त की। ओम शांति।
प्रधानमंत्री ने लोकसभा में मातृत्‍व लाभ संशोधन विधेयक पारित होने पर सराहना की

प्रधानमंत्री श्री नरेंद्र मोदी ने लोकसभा में मातृत्‍व लाभ संशोधन विधेयक पारित होने पर सराहना की और इसे महिला केन्द्रित विकास की दिशा में प्रयासों में ऐतिहासिक क्षण बताया है। ‘’प्रधानमंत्री ने कहा कि, लोकसभा में मातृत्‍व लाभ संशोधन विधेयक पारित होना महिला केन्द्रित विकास की दिशा में हमारे प्रयासों में ऐतिहासिक क्षण है। मातृत्‍व लाभ संशोधन विधेयक माता और शिशु के बेहतर स्‍वास्‍थ्‍य और देखभाल को सुनिश्चित करता है। मातृत्‍व अवकाश में बढ़ोत्‍तरी स्‍वागतयोग्‍य प्रावधान है। महिलाओं के रोजगार को सुरक्षित करने के लिए मातृत्‍व लाभ संशोधन विधेयक को धन्‍यवाद। कार्यालयों में क्रैच के लिए अनिवार्य प्रावधान प्रशंसनीय है।’’
भारत-यूएई वर्चुअल शिखर सम्मेलन में प्रधानमंत्री श्री नरेंद्र मोदी का उद्घाटन भाषण

Your Highness, My Brother, आज के इस वर्चुअल समिट में आपका हार्दिक स्वागत है। सबसे पहले मैं आपको और  को संभव बनाने के लिए एक बार फिर आपका ह्रदय से बहुत बहुत धन्यवाद करता हूँ।
भारत एवं बांग्‍लादेश के बीच विदेशी अंत: क्षेत्रों के हस्‍तांतरण के बाद बांग्‍लादेश के विदेशी अंत: क्षेत्रों एवं कूच बेहार जिलों के पुनर्वास पैकेज एवं बुनियादी ढांचे के उन्‍नयन को कैबिनेट की मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत एवं बांग्‍लादेश के बीच विदेशी अंत: क्षेत्रों के हस्‍तांतरण के बाद बांग्‍ला देश के विदेशी अंत: क्षेत्रों एवं कूच बेहार जिले के पुनर्वास पैकेज एवं बुनियादी ढांचे के उन्‍नयन को मंजूरी दे दी है। विभिन्‍न संघटक भागों के क्रियान्‍वयन के लिए कुल वित्‍तीय अनुमान लगभग 1005.99 करोड् रूपये का है। इसमें कूच बेहार जिले एवं भारत में बांग्‍ला देश के विदेशी अंत: क्षेत्रों में बुनियादी ढांचों को मजबूत बनाने तथा सृजन की निर्धारित लागत के रूप में 898.50 करोड रूपये शामिल है। इसके अतिरिक्‍त, पुनर्वास के लिए 107.49 करोड रूपये की एक परिवर्ती लागत की संभावना शामिल है। वास्‍तविक परिवर्ती लागत भारत लौटने वाले परिवारों की वास्‍तविक संख्‍या पर निर्भर करेगी। सभी कार्यों का क्रियान्‍वयन राज्‍य सरकार या इसकी एजेंसियों द्वारा 3 से 5 वर्ष की अवधि में किया जाएगा और कोष गृह मंत्रालय द्वारा राज्‍य सरकार को अनुदान सहायता के रूप में जारी किए जाएंगे। भारत एवं बांग्‍लादेश के बीच विदेशी अंत: क्षेत्रों के हस्‍तांतरण के बाद बांग्‍ला देश के विदेशी अंत: क्षेत्रों एवं कूच बेहार जिले का पुनर्वास पैकेज एवं बुनियादी ढांचे का उन्‍नयन पश्चिम बंगाल सरकार द्वारा प्राप्‍त दो प्रस्‍तावों के बाद किया जा रहा है। बुनियादी ढांचे का विकास एवं पुनर्वास सहायता जैसे पुनर्वास कदम क्षेत्र तथा वहां के लोगों के समेकित एकीकरण में सहायता करेंगे।
पेट्रोलियम और हाइड्रोकार्बन क्षेत्र को बढ़ावा देने वाले प्रमुख नीतिगत कदम

पेट्रोलियम और हाइड्रोकार्बन क्षेत्र को बढ़ावा देने के लिए एक प्रमुख नीतिगत कार्यक्रम में सरकार ने पहलों की एक श्रृंखला का अनावरण किया है। केंद्रीय मंत्रिमंडल और आर्थिक मामलों की मंत्रिमंडलीय समिति की बैठक में आज निम्नलिखित निर्णय लिए गए- · हाइड्रोकार्बन उत्‍खनन एवं लाइसेंसिंग नीति (हेल्‍प) को कैबिनेट की स्‍वीकृति। · उच्च दबाब-उच्च तापमान, गहरे पानी तथा बेहद गहरे पानी क्षेत्रों में खोजों से उत्पादित गैस के लिए मूल्य निर्धारण स्वतंत्रता समेत विपणन पर फैसला। · सरकार द्वारा निजी संयुक्त उद्यमों को दिए गए छोटे-मझोले आकार के तेल क्षेत्रों एवं खोजे गए तेल क्षेत्रों के उत्पा दन साझा अनुबंधों के विस्तार की नीति मंजूर। · रत्न एवं आर-सीरिज फील्ड्स का अनुबंध। हाइड्रोकार्बन उत्‍खनन एवं लाइसेंसिंग नीति (हेल्‍प) को कैबिनेट की स्‍वीकृति प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल (कैबिनेट) ने हाइड्रोकार्बन उत्‍खनन एवं लाइसेंसिंग नीति (हेल्‍प) को अपनी मंजूरी दे दी है। इस नीति की मुख्‍य बातें निम्‍नलिखित हैं:  संयुक्त क्षेत्र विकास के जरिये इन तेल क्षेत्रों का विकास ऐसी परियोजनाओं से देश में अतिरिक्त मूल्य का सृजन करने में सहायक होगा। बहरहाल, इन क्षेत्रों से संबंधित पीएससी पर कई वजहों से पिछले 2 दशकों के दौरान हस्ताक्षर नहीं हो पाया और समग्र नीति लक्ष्य को अर्जित करने में रत्न एवं आर-सीरिज का लक्षित योगदान अर्जित नहीं किया जा सका। सरकार ने महसूस किया कि 20 वर्षों से भी अधिक समय के अंतराल के कारण 12-03-1996 को जारी अनुबंध पत्र के समय की व्याप्त स्थितियों एवं शर्तों में उल्लेखनीय बदलाव आ गए हैं। इन तेल क्षेत्रों से कच्चे तेल एवं प्राकृतिक गैस उत्पादन पर लगने वाले वैधानिक लेवी के लिहाज से सरकार के लिए भारी वित्तीय आवश्यकता पर विचार करते हुए एवं इन तेल क्षेत्रों के त्वरित विकास द्वारा घरेलू हाइड्रोकार्बन उत्पादन बढ़ाने के समग्र उद्देश्यों के साथ सरकार ने फैसला किया कि इन तेल क्षेत्रों को उनके मूल लाइसेंसी ओएनजीसी को वापस लौटा दिया जाए। उल्लेखनीय है कि ओएनजीसी ने प्रारंभ में इन तेल क्षेत्रों को विकास किया था, उसने इसका संचालन किया तथा इन तेल क्षेत्रों से 1994 तक उत्पादन प्राप्त किया था।
मंत्रिमंडल ने विजयवाड़ा हवाई अड्डे को अंतरराष्ट्रीय हवाई अड्डे के रूप में मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आंध्र प्रदेश पुनर्गठन अधिनियम, 2014 के प्रावधानों के अनुसार विजयवाड़ा हवाई अड्डे को अंतरराष्‍ट्रीय हवाई अड्डे के रूप में घोषित करने के प्रस्‍ताव को अपनी मंजूरी दी है। यह प्रस्‍ताव राज्‍य की राजधानी से बेहतर संपर्क सुनिश्चित करेगा। यह हवाई यात्रियों को प्रतिस्‍पर्धी कीमत पर सेवाओं का व्‍यापक विकल्‍प प्रदान करेगा। साथ ही यह अंतरराष्ट्रीय यात्री एवं कार्गो यातायात को राज्‍य में लाते हुए आंध्र प्रदेश के घरेलू/अंतर्राष्ट्रीय पर्यटन और सामाजिक-आर्थिक विकास को बढ़ावा देगा। पृष्‍ठभूमि: किसी हवाई अड्डे को अंतरराष्ट्रीय हवाई अड्डा घोषित करना यातायात की क्षमता और अंतरराष्ट्रीय उड़ानों के संचालन के लिए विमानन कंपनियों से मांग पर निर्भर करता है। इसके अलावा अंतरराष्‍ट्रीय परिचालन के लिए ग्राउंड लाइटिंग सुविधाएं, रात में विमानों के परिचालन के लिए इंस्‍ट्रूमेंट लैंडिंग सिस्‍टम, मध्‍यम क्षमता वाले लंबी दूरी के विमानों अथवा इसके समकक्ष विमानों की आवाजाही के लिए पर्याप्‍त लंबाई के रनवे, सीमा शुल्‍क, आव्रजन, स्‍वास्‍थ्‍य और पशु एवं पौधे के लिए संगरोध सेवावाओं की उपलब्‍धता भी आवश्‍यक है। विजयवाड़ा हवाई अड्डे को आंध्र प्रदेश पुनर्गठन अधिनियम, 2014 के प्रावधानों के अनुसार और यात्री यातायात में वृद्धि, विमानन कंपनियों एवं आंध्र प्रदेश सरकार की मांग को ध्‍यान में रखते हुए अंतरराष्‍ट्रीय हवाई अड्डा घोषित किया गया है। अंतरराष्‍ट्रीय परिचालन के लिए अपेक्षित बुनियादी ढांचे और सुविधाओं का उन्‍नयन भारतीय विमानपत्तन प्राधिकरण करेगा।
मंत्रिमंडल ने आय पर करों के संबंध में भारत तथा चीन जनवादी गणराज्‍य के विशेष प्रशासनिक क्षेत्र हांगकांग की सरकार के बीच करार को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने आय पर करों के संबंध में दोहरे कराधान का परिहार करने और राजकोषीय अपवंचन को रोकने के लिए भारत गणराज्‍य की सरकार तथा चीन जनवादी गणराज्‍य के विशेष प्रशासनिक क्षेत्र हांगकांग की सरकार के बीच करार को अपनी मंजूरी प्रदान कर दी है। यह करार भारत के हांगकांग एसएआर को तथा विलोमत: निवेश, प्रौद्योगिकी तथा कार्मिकों की आवाजाही को बढ़ाएगा और दोनों संविदाकारी पक्षकारों के बीच दोहरे कराधान को रोकेगा और सूचनाओं के आदान-प्रदान का प्रावधान करेगा। यह कर मामलों में पारदर्शिता में सुधार तथा कर अपवंचन एवं कर के परिहार को रोकने में सहायता करेगा। पृष्‍ठभूमि जहां तक भारत का संबंध है, केंद्र सरकार, आयकर अधिनियम, 1961 की धारा 90 के अंतर्गत, आयकर अधिनियम,1961 के अंतर्गत आय पर दोहरे कराधान के परिहार के लिए, प्रभार्य आयकर के अपवंचन अथवा उसके परिहार की रोकथाम के लिए सूचनाओं के आदान-प्रदान के लिए विदेश अथवा विनिर्दिष्‍ट प्रदेश के साथ करार करने के लिए प्राधिकृत है। प्रस्‍तावित करार उसी तर्ज पर है, जैसा भारत ने दूसरे देशों के साथ किया है।
फिजी के प्रधानमंत्री रियर एडमिरल (सेवानिवृत्‍त) जोसैया वोरेक बेनीमारामा ने प्रधानमंत्री से भेंट की

फिजी के प्रधानमंत्री रियर एडमिरल (सेवानिवृत्‍त) जोसैया वोरेक बेनीमारामा ने आज प्रधानमंत्री श्री नरेन्‍द्र मोदी से भेंट की। प्रधानमंत्री ने 20 फरवरी, 2016 को फिजी में कहर ढाने वाले श्रेणी-5 के चक्रवात ‘विंस्टन’ के कारण वहां जान-माल को हुये भारी नुकसान के प्रति संवेदना व्‍यक्‍त की। प्रधानमंत्री ने कहा कि भारत फिजी में पुनर्वास एवं पुनर्निर्माण के प्रयासों में अपनी ओर से हरसंभव मदद देने को तैयार है। प्रधानमंत्री बेनीमारामा ने चक्रवात के तुरंत बाद भारत द्वारा दी गई एक मिलियन अमेरिकी डॉलर की सहायता और 45 टन की राहत सामग्री मुहैया कराने के लिए प्रधानमंत्री का धन्‍यवाद किया। प्रधानमंत्री ने प्रशांत द्वीप के सभी तटवर्ती देशों के साथ आपदा प्रबंधन में सहयोग को मजबूत करने के लिए अगस्‍त, 2015 में जयपुर में आयोजित दूसरे एफआईपीआईसी शिखर सम्‍मेलन में खुद के द्वारा व्‍यक्‍त की गई प्रतिबद्धता की फिर से पुष्टि की। इस क्षेत्र में अंतरिक्ष प्रौद्योगिकी अनुप्रयोग केन्‍द्र की स्‍थापना के जरिये आपसी सहयोग बढ़ाना भी इसमें शामिल हैं। दोनों नेताओं ने सौर एवं नवीकरणीय ऊर्जा, कृषि, शिक्षा और स्‍वास्‍थ्‍य के क्षेत्र में द्विपक्षीय सहयोग बढ़ाने के अवसरों पर भी चर्चा की।
प्रधानमंत्री ने विद्युत क्षेत्र पर विचार-विमर्श के लिए की समीक्षा बैठक

प्रधानमंत्री श्री नरेन्‍द्र मोदी ने आज विद्युत क्षेत्र के संबंध में एक विस्‍तृत बैठक की और कोविड-19 के प्रभाव का जायजा लिया। उन्‍होंने इस क्षेत्र के टिकाऊपन, लचीलेपन और दक्षता में वृद्धि करने के लिए विविध दीर्घकालिक उपायों पर भी चर्चा की। इस बैठक में कोरोबार करने में सुगमता; नवीकरणीय ऊर्जा के प्रचार;कोयले की आपूर्ति में लचीलापन; सार्वजनिक-निजी भागीदारियों; और विद्युत क्षेत्र में निवेश को बढ़ावा देने के उपायों पर विचार-विमर्श किया गया। प्रधानमंत्री ने अर्थव्‍यवस्‍था को गति प्रदान करने में विद्युत क्षेत्र के महत्‍व को रेखांकित किया। निजी निवेश आकृष्‍ट करने के लिए संविदाओं के कारगर अमल की आवश्‍यकता के बारे में भी चर्चा की गई। उन्‍होंने उपभोक्‍ता की केंद्रीयता के महत्‍व पर बल दिया और सभी उपभोक्‍ताओं को 24X7 गुणवत्‍तापूर्ण और विश्‍वसनीय विद्युत आपूर्ति उपलब्‍ध कराने के लक्ष्‍य की दिशा में कार्य करने का निर्देश दिया। बेहतर गवर्नेंस के साथ शुल्‍क को तर्कसंगत बनाने और सब्सिडी को समय पर जारी करने सहित वितरण कम्‍पनियों की व्‍यवहार्यता में सुधार लाने के उपायों पर भी चर्चा की गई। इस बैठक में गृह मंत्री, वित्‍त मंत्री, विद्युत और नवीन एवं नवीकरणीय ऊर्जा तथा कौशल विकास एवं उद्यमिता राज्‍य मंत्री, वित्‍त राज्‍य मंत्री और भारत सरकार के वरिष्‍ठ अधिकारियों ने भाग लिया।
प्रधानमंत्री ने कनाडा के संसदीय चुनाव में जीत पर श्री जस्टिन ट्रूडो को बधाई दी

प्रधानमंत्री श्री नरेन्द्र मोदी ने कनाडा के संसदीय चुनाव में विजयी होने पर श्री जस्टिन ट्रूडो को बधाई दी है। प्रधानमंत्री ने कहा, “कनाडा के संसदीय चुनाव में जीत पर श्री जस्टिन ट्रूडो को बधाई। कनाडा के साथ नजदीकी संबंधों को हम उच्‍च प्रा‍थमिकता देते हैं। हमारे बीच जनतंत्र और जीवंत प्रवासी भारतीय समुदाय की समग्रता के मजबूत संबंध हैं। मेरी अप्रैल 2015 की कनाडा यात्रा और आपके साथ बैठक के बारे में बेहतरीन यादें हैं।”
प्रधानमंत्री ने उरी के लोगों की अभिलाषा पूरी की

प्रधानमंत्री, श्री नरेन्‍द्र मोदी ने आज उरी के लोगों की सराहना करते हुए वहां के लोगों के एक आग्रह को तुरंत प्रभाव से पूरा करने की घोषणा की। उरी-2 की पनबिजली परियोजना राष्‍ट्र को समर्पित करने के मौके पर अपने भाषण में उन्‍होंने कहा कि उरी के लोगों ने उनसे अपने कस्‍बे के केन्‍द्रीय विद्यालय को 11वीं और 12वीं कक्षा तक बढ़ाने का आग्रह किया था। यह स्‍कूल अभी सिर्फ 10वीं कक्षा तक है। उरी के लोगों की प्रशंसा करते हुए श्री मोदी ने कहा कि जिस देश के लोग शिक्षा को महत्‍व देने लगें, उसका भविष्‍य उज्‍जवल ही होगा। उन्‍होंने घोषणा करते हए कहा कि यहां का केन्‍द्रीय विद्यालय इसी महीने से 11वीं कक्षा के छात्रों को प्रवेश देना शुरू कर देगा।
प्रधानमंत्री ने न्‍यूयॉर्क शहर में हुए आतंकी हमले की निंदा की

प्रधानमंत्री श्री नरेन्‍द्र मोदी ने न्‍यूयॉर्क शहर में हुए आतंकी हमले की निंदा की है। अपने संदेश में उन्‍होंने कहा – ‘मैं न्‍यूयॉर्क शहर में हुए आतंकी हमले की पुरजोर निंदा करता हूं। इस हमले में मारे गए परिवारों के साथ में मेरी संवेदना है और घायल लोगों के शीघ्र स्‍वास्‍थ्‍य लाभ की कामना करता हूं।’
कैबिनेट ने जैव चिकित्सा अनुसंधान करियर कार्यक्रम को पांच साल आगे और बढ़ाने को मंजूरी दी

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल ने जैव चिकित्सा अनुसंधान करियर कार्यक्रम (बीआरसीपी) और वेलकम ट्रस्ट (डब्ल्यूटी)/डीबीटी इंडिया एलायंस को इसकी आरम्भिक 10 वर्षीय अवधि (2008-09 से 2018-19 तक) से आगे बढ़ाकर नये पंचवर्षीय चरण (2019-20 से 2023-24 तक) में भी जारी रखने को मंजूरी दे दी है। उधर, जैव प्रौद्योगिकी विभाग (डीबीटी) ने अपनी प्रतिबद्धता डब्ल्यूटी की तुलना में दोगुनी बढ़ा दी है। इस निर्णय से कुल वित्तीय बोझ 1092 करोड़ रुपये का पड़ेगा जिसमें डीबीटी और डब्ल्यूटी क्रमशः 728 करोड़ एवं 364 करोड़ रुपये का योगदान करेंगे। इस कार्यक्रम ने 1:1 साझेदारी में अपने 10 वर्षीय वित्त पोषण के दौरान भारत में अत्याधुनिक जैव चिकित्सा (बायोमेडिकल) अनुसंधान में उच्चतम वैश्विक मानकों वाली प्रतिभाओं के सृजन एवं शिक्षण से संबंधित अपने उद्देश्यों को पूरा कर लिया है, जिसके फलस्वरूप सामाजिक जरूरतों को पूरा करने के लिए महत्वपूर्ण वैज्ञानिक उपलब्धियां और अनुप्रयोग संभव हो पाए हैं। बीआरसीपी से विदेश में काम कर रहे बेहतरीन भारतीय वैज्ञानिकों के लिए स्वदेश वापस आना आकर्षक बना दिया है। इसके साथ ही बीआरसीपी की बदौलत भारत में कई स्थानों पर ऐसे केन्द्रों की संख्या काफी बढ़ गई है, जहां विश्वस्तरीय जैव चिकित्सा अनुसंधान किए जाते हैं। इस कार्यक्रम के विस्तार वाले चरण के दौरान इस क्षमता को बढ़ाने का क्रम जारी रखा जाएगा और इसके साथ ही भारत में स्वास्थ्य संबंधी महत्वपूर्ण चुनौतियों से पार पाने के लिए नैदानिक अनुसंधान और कार्य को भी सुदृढ़ किया जाएगा। भारत सरकार की बढ़ी हुई हिस्सेदारी के साथ इस कार्यक्रम को जारी रखा जाना अत्यंत महत्वपूर्ण है, क्योंकि तभी अपेक्षित परिणाम हासिल हो पाएंगे।